CELEX: 32019R1784
Language: el
Date: 2019-10-01 00:00:00
Title: Κανονισμός (ΕΕ) 2019/1784 της Επιτροπής της 1ης Οκτωβρίου 2019 για τον καθορισμό απαιτήσεων οικολογικού σχεδιασμού για εξοπλισμό συγκόλλησης σύμφωνα με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

25.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 272/121
               
            
         ΚΑΝΟΝΙΣΜΟΣ (ΕΕ) 2019/1784 ΤΗΣ ΕΠΙΤΡΟΠΗΣ
         της 1ης Οκτωβρίου 2019
         για τον καθορισμό απαιτήσεων οικολογικού σχεδιασμού για εξοπλισμό συγκόλλησης σύμφωνα με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη το άρθρο 114 της Συνθήκης για τη λειτουργία της Ευρωπαϊκής Ένωσης,
         Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου της 21ης Οκτωβρίου 2009 για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1,
         Εκτιμώντας τα ακόλουθα:
         
                     (1)
                  
                  
                     Σύμφωνα με την οδηγία 2009/125/ΕΚ, η Επιτροπή θα πρέπει να καθορίσει απαιτήσεις οικολογικού σχεδιασμού για τα συνδεόμενα με την ενέργεια προϊόντα, τα οποία αντιπροσωπεύουν σημαντικό όγκο πωλήσεων και εμπορικών συναλλαγών εντός της Ένωσης, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης των περιβαλλοντικών τους επιπτώσεων μέσω του σχεδιασμού τους, χωρίς αυτό να συνεπάγεται υπερβολικό κόστος.
                  
               
                     (2)
                  
                  
                     Η ανακοίνωση της Επιτροπής COM(2016)773 final (2) (πρόγραμμα εργασίας για τον οικολογικό σχεδιασμό) που εκπόνησε η Επιτροπή κατ’ εφαρμογή του άρθρου 16 παράγραφος 1 της οδηγίας 2009/125/ΕΚ καθορίζει τις προτεραιότητες εργασίας βάσει του πλαισίου για τον οικολογικό σχεδιασμό και την ενεργειακή επισήμανση για την περίοδο 2016-2019. Στο πρόγραμμα εργασίας για τον οικολογικό σχεδιασμό προσδιορίζονται οι ομάδες των συνδεόμενων με την ενέργεια προϊόντων που πρέπει να εξετασθούν κατά προτεραιότητα για την ανάληψη προπαρασκευαστικών μελετών και την ενδεχόμενη λήψη εκτελεστικών μέτρων, καθώς και για την επανεξέταση των ισχυόντων κανονισμών.
                  
               
                     (3)
                  
                  
                     Τα μέτρα του προγράμματος εργασίας για τον οικολογικό σχεδιασμό εκτιμάται ότι προσφέρουν τη δυνατότητα συνολικής ετήσιας εξοικονόμησης τελικής ενέργειας άνω των 260 TWh το 2030, η οποία ισοδυναμεί με μείωση των εκπομπών αερίων του θερμοκηπίου κατά περίπου 100 εκατ. τόνους ετησίως το 2030.
                  
               
                     (4)
                  
                  
                     Η Επιτροπή εκπόνησε προπαρασκευαστική μελέτη στην οποία αναλύθηκαν οι τεχνικές, περιβαλλοντικές και οικονομικές πτυχές του εξοπλισμού συγκόλλησης και των εργαλειομηχανών που χρησιμοποιούνται για βιομηχανικούς σκοπούς (3). Ο εξοπλισμός συγκόλλησης που αποτελεί αντικείμενο της μελέτης περιλαμβάνει εξοπλισμό συγκόλλησης με τόξο και με πλάσμα για μέταλλα, σχεδιασμένο και κατά κανόνα χρησιμοποιούμενο για βιομηχανική και επαγγελματική χρήση (4). Έχει κριθεί ότι ο εξοπλισμός συγκόλλησης που λειτουργεί αποκλειστικά με κινητήρα ή μπαταρίες δεν θα πρέπει να υπόκειται σε ρύθμιση.
                  
               
                     (5)
                  
                  
                     Η προπαρασκευαστική μελέτη διεξήχθη σε στενή συνεργασία με τα ενδιαφερόμενα μέρη στην ΕΕ και αλλού. Τα αποτελέσματα δημοσιοποιήθηκαν και παρουσιάσθηκαν στο φόρουμ διαβούλευσης που έχει συσταθεί βάσει του άρθρου 18 της οδηγίας 2009/125/ΕΚ.
                  
               
                     (6)
                  
                  
                     Για τους σκοπούς του παρόντος κανονισμού, ως σημαντικές χαρακτηρίζονται οι ακόλουθες περιβαλλοντικές πτυχές του εξοπλισμού συγκόλλησης:
                     
                                 α)
                              
                              
                                 κατανάλωση ενέργειας κατά τη φάση της χρήσης, συμπεριλαμβανομένου του χρόνου λειτουργίας των προϊόντων σε κατάσταση «ηρεμίας»·
                              
                           
                                 β)
                              
                              
                                 πτυχές που συνδέονται με την αποδοτική χρήση των πόρων.
                              
                           
               
                     (7)
                  
                  
                     Η ετήσια τελική κατανάλωση ενέργειας που σχετίζεται άμεσα με τον εξοπλισμό συγκόλλησης αναμένεται να υπερβεί τα 6 TWh το 2030, που αντιστοιχεί σε 2,4 εκατομμύρια τόνους ισοδυνάμου CO2, εξαιρουμένης της ενέργειας που καταναλώνεται για την κατασκευή των σχετικών αναλωσίμων (όπως τα προστατευτικά αέρια, το σύρμα συγκόλλησης). Η προπαρασκευαστική μελέτη έδειξε ότι η κατανάλωση ενέργειας κατά τη φάση χρήσης και κατά τις διάφορες λειτουργίες ηρεμίας ή αναμονής μπορεί να μειωθεί σημαντικά.
                  
               
                     (8)
                  
                  
                     Μέχρι το 2030, εκτιμάται ότι οι απαιτήσεις οικολογικού σχεδιασμού που προβλέπονται στον παρόντα κανονισμό θα οδηγήσουν σε ετήσια εξοικονόμηση ενέργειας 1,09 TWh, που αντιστοιχεί σε συνολική ετήσια εξοικονόμηση περίπου 0,27 Mt ισοδύναμου CO2.
                  
               
                     (9)
                  
                  
                     Στην ανακοίνωση COM(2015)0614 final της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών (5) (σχέδιο δράσης για την κυκλική οικονομία) και στο πρόγραμμα εργασίας για τον οικολογικό σχεδιασμό τονίζεται η σημασία της χρήσης του πλαισίου για τον οικολογικό σχεδιασμό ώστε να υποστηριχθεί η μετάβαση προς μια πιο αποδοτική ως προς τη χρήση πόρων και κυκλική οικονομία. Η οδηγία 2012/19/ΕΕ του Ευρωπαϊκού Κοινοβουλίου και του Συμβουλίου (6) παραπέμπει στην οδηγία 2009/125/ΕΚ και υποδεικνύει ότι οι απαιτήσεις οικολογικού σχεδιασμού θα πρέπει να διευκολύνουν την επαναχρησιμοποίηση, την αποσυναρμολόγηση και την ανάκτηση των αποβλήτων ειδών ηλεκτρικού και ηλεκτρονικού εξοπλισμού (ΑΗΗΕ) αντιμετωπίζοντας τα ζητήματα που προκύπτουν σε προγενέστερο στάδιο. Συνεπώς, ο παρών κανονισμός ορίζει απαιτήσεις για μη ενεργειακές πτυχές-, μεταξύ άλλων τις εξής:
                     
                                 α)
                              
                              
                                 αποσυναρμολόγηση·
                              
                           
                                 β)
                              
                              
                                 δυνατότητα επιδιόρθωσης·
                              
                           
                                 γ)
                              
                              
                                 πρώτες ύλες κρίσιμης σημασίας.
                              
                           
               
                     (10)
                  
                  
                     Επιπροσθέτως, απαιτεί ο εξοπλισμός συγκόλλησης να συνοδεύεται από πληροφορίες σχετικά με τη χρήση προστατευτικών αερίων κατά τη συγκόλληση και τις ποσότητες συρμάτων συγκόλλησης ή υλικού πλήρωσης που χρησιμοποιούνται.
                  
               
                     (11)
                  
                  
                     Η κατανάλωση ενέργειας και πόρων από τον εξοπλισμό συγκόλλησης θα μπορούσε να μειωθεί με την εφαρμογή των υφιστάμενων κοινών τεχνικών χωρίς αύξηση του συνδυασμένου κόστους αγοράς και λειτουργίας.
                  
               
                     (12)
                  
                  
                     Η προπαρασκευαστική μελέτη κατέληξε στο συμπέρασμα ότι οι προτεινόμενες απαιτήσεις οικολογικού σχεδιασμού δεν επηρεάζουν τη λειτουργικότητα ή την οικονομική προσιτότητα του εξοπλισμού συγκόλλησης από την πλευρά του τελικού χρήστη και δεν επηρεάζουν αρνητικά την υγεία, την ασφάλεια ή το περιβάλλον.
                  
               
                     (13)
                  
                  
                     Το χρονοδιάγραμμα για τη θέσπιση απαιτήσεων οικολογικού σχεδιασμού επιτρέπει στους κατασκευαστές να επανασχεδιάσουν τα προϊόντα που καλύπτονται από τον παρόντα κανονισμό. Λαμβάνει υπόψη τον αντίκτυπο στο κόστος για τους κατασκευαστές, ιδίως για το μεγάλο ποσοστό των μικρών και μεσαίων επιχειρήσεων στον τομέα της κατασκευής εξοπλισμού συγκόλλησης στην ΕΕ, εξασφαλίζοντας παράλληλα την έγκαιρη επίτευξη των στόχων του παρόντος κανονισμού.
                  
               
                     (14)
                  
                  
                     Οι παράμετροι του προϊόντος θα πρέπει να μετρώνται και να υπολογίζονται με αξιόπιστες, ακριβείς και αναπαραγώγιμες μεθόδους στις οποίες λαμβάνονται υπόψη αναγνωρισμένες σύγχρονες τεχνικές μέτρησης και υπολογισμού, συμπεριλαμβανομένων, εφόσον υπάρχουν, εναρμονισμένων προτύπων που έχουν εγκριθεί από τους ευρωπαϊκούς οργανισμούς τυποποίησης κατόπιν αιτήματος της Επιτροπής, σύμφωνα με τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου (7).
                  
               
                     (15)
                  
                  
                     Σύμφωνα με το άρθρο 8 της οδηγίας 2009/125/ΕΚ, ο παρών κανονισμός θα πρέπει να προσδιορίζει τις εφαρμοστέες διαδικασίες αξιολόγησης της συμμόρφωσης.
                  
               
                     (16)
                  
                  
                     Για να διευκολυνθούν οι έλεγχοι συμμόρφωσης, οι κατασκευαστές θα πρέπει να παρέχουν τις πληροφορίες που περιέχονται στην τεχνική τεκμηρίωση που αναφέρεται στα παραρτήματα IV και V της οδηγίας 2009/125/ΕΚ, εφόσον οι πληροφορίες αυτές αφορούν τις απαιτήσεις που ορίζονται στον παρόντα κανονισμό.
                  
               
                     (17)
                  
                  
                     Επιπλέον των νομικά δεσμευτικών απαιτήσεων που καθορίζονται στον παρόντα κανονισμό, θα πρέπει να προσδιορίζονται κριτήρια συγκριτικής αξιολόγησης των βέλτιστων διαθέσιμων τεχνικών για την ευρεία διάθεση των πληροφοριών σχετικά με τις περιβαλλοντικές επιδόσεις όλου του κύκλου ζωής των προϊόντων που υπόκεινται στον παρόντα κανονισμό, και την εύκολη πρόσβαση σε αυτές, σύμφωνα με το παράρτημα I μέρος 3 παράγραφος 2 της οδηγίας 2009/125/ΕΚ).
                  
               
                     (18)
                  
                  
                     Για να βελτιωθεί η αποτελεσματικότητα και η αξιοπιστία του παρόντος κανονισμού και να προστατευθούν οι καταναλωτές, θα πρέπει να απαγορευθούν τα προϊόντα οι επιδόσεις των οποίων μεταβάλλονται αυτομάτως σε συνθήκες δοκιμής με σκοπό τη βελτίωση των δηλωμένων παραμέτρων.
                  
               
                     (19)
                  
                  
                     Κατά την επανεξέταση του παρόντος κανονισμού θα πρέπει να αξιολογηθεί η καταλληλότητα και η αποτελεσματικότητα των διατάξεών του στην επίτευξη των στόχων του. Το χρονοδιάγραμμα της επανεξέτασης θα πρέπει να καταστήσει δυνατή την εφαρμογή όλων των διατάξεων και την εμφάνιση των αποτελεσμάτων τους στην αγορά.
                  
               
                     (20)
                  
                  
                     Προκειμένου να βελτιωθεί η λειτουργία της εσωτερικής αγοράς και οι περιβαλλοντικές επιδόσεις του εξοπλισμού συγκόλλησης σε ολόκληρη την Ένωση, οι απαιτήσεις οικολογικού σχεδιασμού θα πρέπει να εναρμονίσουν τις σχετικές απαιτήσεις ενεργειακής κατανάλωσης και αποδοτικής χρήσης των πόρων. Οι απαιτήσεις θα πρέπει να αναθεωρηθούν το αργότερο έως το 2024 υπό το πρίσμα της τεχνολογικής εξέλιξης, προκειμένου να αξιοποιηθούν περαιτέρω δυνατότητες βελτίωσης των επιδόσεων του εξοπλισμού και της λειτουργίας της εσωτερικής αγοράς.
                  
               
                     (21)
                  
                  
                     Τα μέτρα που προβλέπονται στον παρόντα κανονισμό συζητήθηκαν από το φόρουμ διαβούλευσης που αναφέρεται στο άρθρο 18 της οδηγίας 2009/125/ΕΚ.
                  
               
                     (22)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            
               1.   Ο παρών κανονισμός θεσπίζει απαιτήσεις οικολογικού σχεδιασμού για τη διάθεση στην αγορά ή τη θέση σε λειτουργία εξοπλισμού συγκόλλησης που τροφοδοτείται από ηλεκτρικό δίκτυο.
            
            
               2.   Ο παρών κανονισμός εφαρμόζεται στον εξοπλισμό συγκόλλησης που χρησιμοποιεί μία ή περισσότερες από τις ακόλουθες τεχνικές συγκόλλησης και συναφείς τεχνικές:
               
                           α)
                        
                        
                           χειροκίνητη συγκόλληση με ηλεκτρικό τόξο·
                        
                     
                           β)
                        
                        
                           συγκόλληση τόξου με μεταλλικό ηλεκτρόδιο·
                        
                     
                           γ)
                        
                        
                           αυτοπροστατευόμενη συγκόλληση με πυρήνα συλλιπάσματος·
                        
                     
                           δ)
                        
                        
                           συγκόλληση με τόξο με πυρήνα συλλιπάσματος·
                        
                     
                           ε)
                        
                        
                           συγκόλληση με τόξο σε ενεργή ατμόσφαιρα και συγκόλληση με τόξο σε αδρανή ατμόσφαιρα·
                        
                     
                           στ)
                        
                        
                           συγκόλληση με τόξο σε αδρανή ατμόσφαιρα με ηλεκτρόδιο από βολφράμιο·
                        
                     
                           ζ)
                        
                        
                           κοπή με εκτόξευση πλάσματος.
                        
                     
            
               3.   Ο παρών κανονισμός δεν εφαρμόζεται στον εξοπλισμό συγκόλλησης που χρησιμοποιεί τις ακόλουθες τεχνικές συγκόλλησης και συναφείς τεχνικές:
               
                           α)
                        
                        
                           συγκόλληση με εμβαπτιζόμενο τόξο·
                        
                     
                           β)
                        
                        
                           συγκόλληση με τόξο περιορισμένης λειτουργίας
                        
                     
                           γ)
                        
                        
                           συγκόλληση με αντίσταση·
                        
                     
                           δ)
                        
                        
                           συγκόλληση σφήνας.
                        
                     
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1.
                     
                     
                        «εξοπλισμός συγκόλλησης»: τα προϊόντα που χρησιμοποιούνται για τη χειροκίνητη, την αυτόματη ή την ημιαυτόματη συγκόλληση, τη συγκόλληση εν θερμώ, την ετερογενή συγκόλληση ή την κοπή (ή όλα τα παραπάνω) μέσω συγκόλλησης με τόξο και συναφείς διεργασίες, και που είναι σταθερά ή μεταφερόμενα και αποτελούνται από συνδεδεμένα τμήματα ή κατασκευαστικά μέρη, τουλάχιστον ένα από τα οποία κινείται και τα οποία ενώνονται μεταξύ τους για να παράγουν συγκόλληση μετάλλων με το να θερμαίνονται σε θερμοκρασία συγκόλλησης (με ή χωρίς την εφαρμογή πίεσης) ή με εφαρμογή μόνο πίεσης, με ή χωρίς τη χρήση μετάλλου πλήρωσης, και με ή χωρίς τη χρήση προστατευτικών αερίων, χρησιμοποιώντας τα κατάλληλα εργαλεία και τεχνικές, με αποτέλεσμα ένα προϊόν καθορισμένης γεωμετρίας·
                     
                  
                        2.
                     
                     
                        «χειροκίνητη συγκόλληση με ηλεκτρικό τόξο»: τεχνική συγκόλλησης τόξου με επενδυμένο ηλεκτρόδιο, όπου το χέρι του χειριστή ελέγχει την ταχύτητα οδήγησης της λειτουργίας συγκόλλησης και την ταχύτητα με την οποία τροφοδοτείται το ηλεκτρόδιο στο ηλεκτρικό τόξο·
                     
                  
                        3.
                     
                     
                        «συγκόλληση τόξου με μεταλλικό ηλεκτρόδιο»: τεχνική συγκόλλησης τόξου κατά την οποία η συγχώνευση παράγεται μέσω θέρμανσης με ένα ηλεκτρικό τόξο μεταξύ αφενός ενός καλυμμένου μεταλλικού ηλεκτροδίου και αφετέρου του αντικειμένου εργασίας και του χώρου εργασίας. Η προστασία προκύπτει από την αποσύνθεση του καλύμματος του ηλεκτροδίου. Δεν χρησιμοποιείται πίεση και το μέταλλο πλήρωσης προκύπτει από το ηλεκτρόδιο·
                     
                  
                        4.
                     
                     
                        «αυτοπροστατευόμενη συγκόλληση με πυρήνα συλλιπάσματος»: τεχνική συγκόλλησης με σύρμα στην οποία τροφοδοτείται ένα συνεχές ηλεκτρόδιο κοίλου- σύρματος μέσω του εργαλείου συγκόλλησης μέσα στη σύνδεση συγκόλλησης χωρίς την ανάγκη χρήσης εξωτερικού προστατευτικού αερίου για την προστασία της μάζας συγκόλλησης από αλλοίωση. Αντί ενός εξωτερικού προστατευτικού αερίου, η ένωση συλλιπάσματος μέσα στο κοίλο σύρμα αντιδρά με το τόξο συγκόλλησης για να σχηματίσει ένα αέριο που προστατεύει τη μάζα συγκόλλησης·
                     
                  
                        5.
                     
                     
                        «συγκόλληση με τόξο με πυρήνα συλλιπάσματος»: τεχνική συγκόλλησης που χρησιμοποιεί σύνθετα σωληνοειδή ηλεκτρόδια μετάλλου πλήρωσης που αποτελούνται από μεταλλικό περίβλημα και πυρήνα διαφόρων κονιοποιημένων υλικών, δημιουργώντας ένα εκτεταμένο κάλυμμα σκωρίας στην επιφάνεια ενός κορδονιού συγκόλλησης. Η χρήση εξωτερικών προστατευτικών αερίων μπορεί να απαιτείται ή όχι·
                     
                  
                        6.
                     
                     
                        «συγκόλληση με τόξο σε αδρανή ατμόσφαιρα»: τεχνική συγκόλλησης τόξου με προστατευτικό αέριο κατά την οποία παράγεται συγχώνευση μέσω θέρμανσης με τόξο μεταξύ ενός συνεχούς ηλεκτροδίου (αναλώσιμο) μετάλλου πλήρωσης και του χώρου του αντικειμένου εργασίας. Η προστασία προκύπτει εξολοκλήρου από αέριο ή μείγμα αερίων που είναι εξωτερικά παρεχόμενο, το οποίο είναι αδρανές·
                     
                  
                        7.
                     
                     
                        «συγκόλληση με τόξο σε ενεργή ατμόσφαιρα»: τεχνική συγκόλλησης τόξου με προστατευτικό αέριο κατά την οποία παράγεται συγχώνευση μέσω θέρμανσης με τόξο μεταξύ ενός συνεχούς ηλεκτροδίου μετάλλου πλήρωσης (αναλώσιμο) και του χώρου του αντικειμένου εργασίας. Η προστασία προκύπτει εξολοκλήρου από αέριο ή μείγμα αερίων που είναι εξωτερικά παρεχόμενο, το οποίο είναι ενεργό·
                     
                  
                        8.
                     
                     
                        «συγκόλληση με τόξο σε αδρανή ατμόσφαιρα με ηλεκτρόδιο από βολφράμιο»: τεχνική συγκόλλησης τόξου κατά την οποία παράγεται συγχώνευση μέσω θέρμανσης με τόξο μεταξύ ενός μεμονωμένου ηλεκτροδίου (μη αναλώσιμο) και του χώρου του αντικειμένου εργασίας. Η προστασία προκύπτει από αέριο ή μείγμα αερίων. Η πίεση μπορεί να χρησιμοποιηθεί ή να μην χρησιμοποιηθεί και το μέταλλο πλήρωσης μπορεί να χρησιμοποιηθεί ή όχι·
                     
                  
                        9.
                     
                     
                        «κοπή με εκτόξευση πλάσματος»: τεχνική κοπής με τόξο στην οποία χρησιμοποιείται εστιασμένο τόξο και αφαιρείται το τήγμα με ρεύμα ιονισμένου αερίου μεγάλης ταχύτητας (αέριο πλάσμα) που εκτοξεύεται από το στόμιο σύσφιξης. Η κοπή με εκτόξευση πλάσματος είναι μια διεργασία αρνητικών ηλεκτροδίων συνεχούς ρεύματος·
                     
                  
                        10.
                     
                     
                        «αέριο πλάσμα» (αναφερόμενο επίσης ως «αέριο στομίου» ή «αέριο κοπής»): το αέριο που κατευθύνεται στον καυστήρα για να περιβάλει το ηλεκτρόδιο, το οποίο ιονίζεται από το τόξο για να σχηματίσει ένα πλάσμα και εκτοξεύεται από το ακροφύσιο του καυστήρα ως πίδακας πλάσματος·
                     
                  
                        11.
                     
                     
                        «προστατευτικό αέριο» (επίσης αναφερόμενο ως «δευτερεύον αέριο»): το αέριο που δεν διέρχεται από το στόμιο του ακροφυσίου, αλλά περνάει γύρω από το ακροφύσιο και σχηματίζει ασπίδα γύρω από το ηλεκτρικό τόξο·
                     
                  
                        12.
                     
                     
                        «συγκόλληση με εμβαπτιζόμενο τόξο»: τεχνική συγκόλλησης με τόξο στην οποία χρησιμοποιείται τόξο ή τόξα που υπερβαίνουν τα 600 αμπέρ μεταξύ ενός ηλεκτροδίου γυμνού μετάλλου ή των ηλεκτροδίων και της ομάδας συγκόλλησης. Το τόξο και το τήγμα είναι θωρακισμένα με μια στρώση κοκκώδους συλλιπάσματος στα αντικείμενα εργασίας. Δεν εφαρμόζεται πίεση και για τη διεργασία χρησιμοποιείται μέταλλο πλήρωσης από το ηλεκτρόδιο και μερικές φορές από μια συμπληρωματική πηγή, όπως μια μικρή ράβδο συγκόλλησης, ένα συλλίπασμα ή μεταλλικά κοκκία·
                     
                  
                        13.
                     
                     
                        «συγκόλληση με τόξο περιορισμένης- λειτουργίας»: τεχνικές συγκόλλησης και συναφείς τεχνικές οι οποίες δεν προορίζονται για βιομηχανικές και επαγγελματικές εφαρμογές και οι οποίες:
                        
                                    α)
                                 
                                 
                                    χρησιμοποιούν μονοφασική δημόσια είσοδο χαμηλής τάσης·
                                 
                              
                                    β)
                                 
                                 
                                    εάν κινούνται με κινητήρα, δεν υπερβαίνουν ισχύ εξόδου 7,5 kVA·
                                 
                              
                                    γ)
                                 
                                 
                                    δεν απαιτούν έναυση τόξου και συσκευές σταθεροποίησης, συστήματα υδροψύξης, κονσόλες αερίου για τη λειτουργία τους·
                                 
                              
                  
                        14.
                     
                     
                        «συγκόλληση με αντίσταση»: θερμοηλεκτρική τεχνική στην οποία παράγεται θερμότητα στη διεπαφή των μερών που πρόκειται να ενωθούν με τη διέλευση ηλεκτρικού ρεύματος διαμέσου των τμημάτων για επακριβώς ελεγχόμενο χρόνο και υπό ελεγχόμενη πίεση. Δεν απαιτούνται αναλώσιμα όπως ράβδοι συγκόλλησης ή προστατευτικά αέρια·
                     
                  
                        15.
                     
                     
                        «συγκόλλησης σφήνα»: τεχνική συγκόλλησης στην οποία μεταλλική σφήνα ή παρόμοιο εξάρτημα ενώνεται (χειρωνακτικά, με αυτόματο ή ημιαυτόματο τρόπο) με αντικείμενο εργασίας με τη χρήση τόξου ηλεκτρισμού για τη θέρμανση και των δύο μερών·
                     
                  
                        16.
                     
                     
                        «ισοδύναμο μοντέλο»: μοντέλο το οποίο έχει τα ίδια σχετικά τεχνικά χαρακτηριστικά τα οποία είναι σημαντικά για τις τεχνικές πληροφορίες που πρέπει να παρασχεθούν, αλλά το οποίο διατίθεται στην αγορά ή τίθεται σε λειτουργία από τον ίδιο κατασκευαστή ή εξουσιοδοτημένο αντιπρόσωπο ή εισαγωγέα ως άλλο μοντέλο με διαφορετικό αναγνωριστικό μοντέλου·
                     
                  
                        17.
                     
                     
                        «αναγνωριστικό μοντέλου»: κωδικός, συνήθως αλφαριθμητικός, ο οποίος διακρίνει ένα συγκεκριμένο μοντέλο προϊόντος από άλλα μοντέλα με το ίδιο εμπορικό σήμα ή την ίδια επωνυμία κατασκευαστή, εξουσιοδοτημένου αντιπροσώπου ή εισαγωγέα.
                     
                  
         
            Άρθρο 3
            
               
                  Απαιτήσεις οικολογικού σχεδιασμού
               
            
            Οι απαιτήσεις οικολογικού σχεδιασμού που καθορίζονται στο παράρτημα II εφαρμόζονται από τις ημερομηνίες που αναφέρονται στο εν λόγω παράρτημα.
         
         
            Άρθρο 4
            Αξιολόγηση συμμόρφωσης
            
               1.   Η διαδικασία αξιολόγησης της συμμόρφωσης που αναφέρεται στο άρθρο 8 της οδηγίας 2009/125/ΕΚ συνίσταται στο σύστημα εσωτερικού ελέγχου σχεδιασμού που καθορίζεται στο παράρτημα IV ή στο σύστημα διαχείρισης που καθορίζεται στο παράρτημα V της ίδιας οδηγίας.
            
            
               2.   Για τους σκοπούς αξιολόγησης της συμμόρφωσης κατά το άρθρο 8 της οδηγίας 2009/125/ΕΚ, ο φάκελος τεχνικής τεκμηρίωσης περιλαμβάνει αντίγραφο των πληροφοριών για το προϊόν που παρέχονται σύμφωνα με το παράρτημα II σημεία 2 και 3 και των λεπτομερών στοιχείων και των αποτελεσμάτων των υπολογισμών που προβλέπονται στο παράρτημα III του παρόντος κανονισμού.
            
            
               3.   Εφόσον οι πληροφορίες που περιλαμβάνονται στην τεχνική τεκμηρίωση συγκεκριμένου μοντέλου λαμβάνονται
               
                           α)
                        
                        
                           από ένα μοντέλο το οποίο έχει τα ίδια τεχνικά χαρακτηριστικά που έχουν σημασία για τις τεχνικές πληροφορίες που πρέπει να παρασχεθούν αλλά παράγεται από διαφορετικό κατασκευαστή·
                        
                     
                           β)
                        
                        
                           με υπολογισμό βάσει σχεδιασμού ή προέκταση από άλλο μοντέλο του ίδιου ή διαφορετικού κατασκευαστή ή και τα δύο
                        
                     η τεχνική τεκμηρίωση περιλαμβάνει τις λεπτομέρειες του εν λόγω υπολογισμού, την αξιολόγηση που διενεργεί ο κατασκευαστής για την επαλήθευση της ακρίβειας του υπολογισμού και, κατά περίπτωση, τη δήλωση ταυτότητας μοντέλων διαφορετικών κατασκευαστών.
               Η τεχνική τεκμηρίωση περιλαμβάνει κατάλογο όλων των ισοδύναμων μοντέλων, μαζί με τα αναγνωριστικά των μοντέλων.
            
         
         
            Άρθρο 5
            Διαδικασία επαλήθευσης για σκοπούς επιτήρησης της αγοράς
            Τα κράτη μέλη εφαρμόζουν τη διαδικασία επαλήθευσης που περιγράφεται στο παράρτημα IV κατά τη διενέργεια των ελέγχων επιτήρησης της αγοράς που αναφέρονται στο άρθρο 3 παράγραφος 2 της οδηγίας 2009/125/ΕΚ.
         
         
            Άρθρο 6
            Καταστρατήγηση και ενημερώσεις λογισμικού
            Ο κατασκευαστής, ο εξουσιοδοτημένος αντιπρόσωπος ή ο εισαγωγέας δεν διαθέτει στην αγορά προϊόντα σχεδιασμένα κατά τρόπον ώστε να μπορούν να ανιχνεύουν ότι υποβάλλονται σε δοκιμή (π.χ. να αναγνωρίζουν τις συνθήκες δοκιμής ή τον κύκλο δοκιμής) και να αντιδρούν συγκεκριμένα με αυτόματη μεταβολή των επιδόσεών τους κατά τη διάρκεια της δοκιμής, προκειμένου να επιτευχθεί ευνοϊκότερο επίπεδο σε οποιαδήποτε παράμετρο έχει δηλώσει ο κατασκευαστής, ο εισαγωγέας ή ο εξουσιοδοτημένος αντιπρόσωπος στην τεχνική τεκμηρίωση ή σε οποιοδήποτε παρεχόμενο έγγραφο.
            Η ενεργειακή κατανάλωση του προϊόντος και οποιαδήποτε άλλη δηλωθείσα παράμετρος δεν χειροτερεύει μετά από ενημέρωση του λογισμικού ή του υλικολογισμικού όταν η μέτρηση πραγματοποιείται με το ίδιο πρότυπο δοκιμής που χρησιμοποιήθηκε αρχικά για τη δήλωση συμμόρφωσης, εκτός εάν έχει δοθεί ρητή συγκατάθεση του τελικού χρήστη πριν από την ενημέρωση. Δεν επέρχεται καμία μεταβολή στις επιδόσεις λόγω απόρριψης της ενημέρωσης.
            Η ενημέρωση λογισμικού δεν έχει ποτέ ως αποτέλεσμα την αλλαγή των επιδόσεων του προϊόντος κατά τρόπο που να το καθιστά μη σύμφωνο με τις απαιτήσεις οικολογικού σχεδιασμού που εφαρμόζονται για τη δήλωση συμμόρφωσης.
         
         
            Άρθρο 7
            Κριτήρια συγκριτικής αξιολόγησης
            Τα κριτήρια συγκριτικής αξιολόγησης για τα προϊόντα και τις τεχνολογίες με τις βέλτιστες επιδόσεις που διατίθενται στην αγορά κατά την έκδοση του παρόντος κανονισμού προσδιορίζονται στο παράρτημα V.
         
         
            Άρθρο 8
            Επανεξέταση
            Η Επιτροπή επανεξετάζει τον παρόντα κανονισμό λαμβάνοντας υπόψη την τεχνολογική πρόοδο και υποβάλλει στο φόρουμ διαβούλευσης τα αποτελέσματα της αξιολόγησης, συνοδευόμενα, κατά περίπτωση, από σχέδιο πρότασης αναθεώρησης το αργότερο 14 Νοεμβρίου 2024.
            Η επανεξέταση αξιολογεί, ειδικότερα, εάν είναι σκόπιμο να καθοριστούν ειδικές απαιτήσεις οικολογικού σχεδιασμού όσον αφορά τα ακόλουθα:
            
                        α)
                     
                     
                        αυστηρότερα όρια για την αποδοτικότητα της πηγής ισχύος και την κατανάλωση ισχύος σε κατάσταση ηρεμίας·
                     
                  
                        β)
                     
                     
                        τις εκπομπές στον αέρα που συνδέονται με τη χρήση εξοπλισμού συγκόλλησης·
                     
                  
                        γ)
                     
                     
                        συμπληρωματικές απαιτήσεις αποδοτικής χρήσης των πόρων για τα προϊόντα σύμφωνα με τους στόχους της κυκλικής οικονομίας·
                     
                  
                        δ)
                     
                     
                        προϊόντα που χρησιμοποιούν τις τεχνικές της συγκόλλησης με εμβαπτιζόμενο τόξο, της συγκόλλησης με τόξο περιορισμένης λειτουργίας, της συγκόλλησης με αντίσταση και της συγκόλλησης σφήνας.
                     
                  Επιπλέον, αξιολογεί επίσης κατά πόσον είναι σκόπιμο να επεκταθεί το πεδίο εφαρμογής του παρόντος κανονισμού σε επαγγελματικές εργαλειομηχανές και ειδικότερα να καθοριστούν ειδικές απαιτήσεις οικολογικού σχεδιασμού για τις εργαλειομηχανές όσον αφορά τις ελάχιστες τιμές απόδοσης σε τρόπους μη επεξεργασίας, σε κατάσταση αναμονής και σε άλλες λειτουργίες χαμηλής ισχύος.
         
         
            Άρθρο 9
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός εφαρμόζεται από την 1η Ιανουαρίου 2021.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 1η Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 285 της 31.10.2009, σ. 10.
         
            (2)  Ανακοίνωση της Επιτροπής. Πρόγραμμα εργασίας της περιόδου 2016-2019 για τον οικολογικό σχεδιασμό [COM(2016) 773 final, Βρυξέλλες, 30.11.2016].
         
            (3)  Οι εργαλειομηχανές αρχικά καλύφθηκαν στις προπαρασκευαστικές εργασίες, αλλά εξαιρέθηκαν από το πεδίο εφαρμογής του παρόντος κανονισμού λόγω της δυσκολίας καθορισμού ελάχιστων απαιτήσεων απόδοσης βάσει των πληροφοριών που είναι επί του παρόντος διαθέσιμες. Η συλλογή πρόσθετων δεδομένων, ιδίως σχετικά με τις τεχνικές επιλογές για τη μείωση της κατανάλωσης ενέργειας σε καταστάσεις μη επεξεργασίας, όπως η λειτουργία αναμονής και άλλες λειτουργίες χαμηλής κατανάλωσης ισχύος, θα μπορούσε να οδηγήσει στο μέλλον σε μέτρα οικολογικού σχεδιασμού για εργαλειομηχανές.
         
            (4)  Όπως ορίζεται στο πρότυπο IEC 60 974-1: Εξοπλισμός συγκόλλησης με τόξο — Μέρος 1: Πηγές ηλεκτρικής ενέργειας συγκόλλησης. Από το πεδίο εφαρμογής του παρόντος κανονισμού εξαιρείται ρητά ο εξοπλισμός συγκόλλησης και κοπής με τόξο που έχει σχεδιαστεί για περιορισμένη λειτουργία από μη ειδικούς σύμφωνα με το πρότυπο IEC 60 974-6: Εξοπλισμός συγκόλλησης με τόξο — Μέρος 6: Εξοπλισμός περιορισμένης λειτουργίας.
         
            (5)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Το κλείσιμο του κύκλου – Ένα σχέδιο δράσης της ΕΕ για την κυκλική οικονομία [COM(2015) 614 final, Βρυξέλλες, 2.12.2015].
         
            (6)  Οδηγία 2012/19/ΕΕ του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ) (ΕΕ L 197 της 24.7.2012, σ. 38).
         
            (7)  Κανονισμός (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση (ΕΕ L 316 της 14.11.2012, σ. 12).
      
      
         
            ΠΑΡΑΡΤΗΜΑ I
            
               Ορισμοί που ισχύουν για τα παραρτήματα
            
            Ισχύουν οι ακόλουθοι ορισμοί:
            
                        1.
                     
                     
                        ««απόδοση πηγής ισχύος»: η αναλογία, σε ποσοστό, της ισχύος εξόδου σε τυποποιημένες συνθήκες συγκόλλησης και σε τυποποιημένες τάσεις φορτίου συγκόλλησης, προς την υψηλότερη κατανάλωση ισχύος της πηγής ισχύος·
                     
                  
                        2.
                     
                     
                        «κατάσταση ηρεμίας»: η κατάσταση λειτουργίας στην οποία η τροφοδοσία είναι ενεργοποιημένη και το κύκλωμα συγκόλλησης δεν είναι ενεργοποιημένο·
                     
                  
                        3.
                     
                     
                        «κατανάλωση ισχύος σε κατάσταση ηρεμίας»: η ζήτηση ισχύος, σε Watt, σε κατάσταση ηρεμίας·
                     
                  
                        4.
                     
                     
                        «πηγή ισχύος»: η συσκευή που χρησιμοποιεί εναλλασσόμενο ρεύμα (AC) για να τροφοδοτεί μία ή περισσότερες εξόδους AC ή που μετατρέπει τις εξόδους ισχύος AC σε μία ή περισσότερες εξόδους ισχύος DC, με σκοπό την τροφοδοσία ενός εξοπλισμού συγκόλλησης·
                     
                  
                        5.
                     
                     
                        «πίνακας ελέγχου»: γενική διεπαφή λειτουργίας μεταξύ του χρήστη του προϊόντος και του εξοπλισμού συγκόλλησης, η οποία περιλαμβάνει τα όργανα χειρισμού και τους δείκτες·
                     
                  
                        6.
                     
                     
                        «περίβλημα εξοπλισμού»: περίβλημα, το οποίο έχει ως σκοπό την προστασία του προϊόντος από το περιβάλλον, μεταξύ άλλων, από την υγρασία του περιβάλλοντος και από πιθανές κρούσεις·
                     
                  
                        7.
                     
                     
                        «ηλεκτρική στήλη»: διάταξη όπως ορίζεται στο άρθρο 3 της οδηγίας 2006/66/ΕΚ του Ευρωπαϊκού Κοινοβουλίου και του Συμβουλίου (1), υπό την έννοια επίσης της «συστοιχίας» ή της «ηλεκτρικής στήλης ή του συσσωρευτή βιομηχανίας» του ιδίου άρθρου·
                     
                  
                        8.
                     
                     
                        «καυστήρας συγκόλλησης»: διάταξη η οποία παρέχει το ρεύμα συγκόλλησης στο ηλεκτρόδιο, η οποία μπορεί να περιλαμβάνει τη μεταφορά του ρεύματος σε ένα αναλώσιμο ηλεκτρόδιο, εφόσον αυτό χρησιμοποιείται, και η οποία παράγει επίσης το προστατευτικό αέριο, εφόσον αυτό χρησιμοποιείται, στην περιοχή ηλεκτρικού τόξου·
                     
                  
                        9.
                     
                     
                        «εύκαμπτος σωλήνας παροχής αερίου»: εύκαμπτος σωλήνας παροχής ειδικά σχεδιασμένος για την παροχή καυσίμου αερίων (όπως ακετυλενίου), πεπιεσμένου αέρα και προστατευτικών αερίων που χρησιμοποιούνται στη συγκόλληση, ο οποίος συνήθως αποτελείται από έναν σωλήνα και ένα προστατευτικό κάλυμμα που συχνά είναι ειδικά για τον τύπο αερίου που χρησιμοποιείται, και μερικές φορές για τις συνθήκες λειτουργίας·
                     
                  
                        10.
                     
                     
                        «ρυθμιστής παροχής αερίου»: διάταξη η οποία μειώνει την υψηλότερη πίεση των παρεχόμενων πεπιεσμένων αερίων στη χαμηλότερη πίεση που μπορεί να χρησιμοποιηθεί με ασφάλεια στον εξοπλισμό συγκόλλησης, συχνά εξοπλισμένη με βαλβίδα μέτρησης ή ροόμετρο για τη μέτρηση και/ή τη ρύθμιση της ροής αερίου·
                     
                  
                        11.
                     
                     
                        «μηχανισμός σύρματος συγκόλλησης»: διάταξη που χρησιμοποιείται για την τροφοδοσία σύρματος συγκόλλησης ή υλικού πλήρωσης, η οποία μπορεί να είναι τύπου ώθησης, έλξης ή συνδυασμού ώθησης-έλξης·
                     
                  
                        12.
                     
                     
                        «ανεμιστήρας»: περιστροφική μηχανή με πτερύγια που χρησιμοποιείται για τη διατήρηση μιας συνεχούς ροής αερίου, συνήθως αέρα, που διέρχεται από αυτήν και λειτουργεί για παράδειγμα ως εσωτερικό σύστημα ψύξης για την πηγή ισχύος·
                     
                  
                        13.
                     
                     
                        «καλώδιο τροφοδοσίας ηλεκτρικού ρεύματος»: καλώδιο τροφοδοσίας ηλεκτρικού ρεύματος το οποίο πληροί τις απαιτήσεις επίδοσης και ασφάλειας που ορίζουν διεθνώς αναγνωρισμένα πρότυπα καλωδίων συγκόλλησης·
                     
                  
                        14.
                     
                     
                        «επαγγελματίας επισκευαστής»: επιτηδευματίας ή επιχείρηση που παρέχει υπηρεσίες επισκευής και επαγγελματικής συντήρησης του εξοπλισμού συγκόλλησης·
                     
                  
                        15.
                     
                     
                        «ανταλλακτικό»: χωριστό στοιχείο το οποίο μπορεί να αντικαταστήσει ένα στοιχείο με την ίδια ή με παρόμοια λειτουργία σε εξοπλισμό συγκόλλησης·
                     
                  
               (1)  Οδηγία 2006/66/ΕΚ του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006 , σχετικά με τις ηλεκτρικές στήλες και τους συσσωρευτές και τα απόβλητα ηλεκτρικών στηλών και συσσωρευτών και με την κατάργηση της οδηγίας 91/157/ΕΟΚ (ΕΕ L 266 της 26.9.2006, σ. 1).
         
      
      
         
            ΠΑΡΑΡΤΗΜΑ II
            
               Απαιτήσεις οικολογικού σχεδιασμού
            
            1.   Απαιτήσεις ενεργειακής απόδοσης
            
            Από την 1η Ιανουαρίου 2023 η απόδοση της πηγής ισχύος του εξοπλισμού συγκόλλησης δεν είναι κατώτερη από τις τιμές που ορίζονται στον πίνακα 1 και η κατανάλωση ισχύος σε κατάσταση ηρεμίας δεν υπερβαίνει τις τιμές που ορίζονται στον πίνακα 1.
            
               Πίνακας 1
            
            
               Απόδοση της πηγής ισχύος και κατανάλωση ισχύος σε κατάσταση ηρεμίας
            
            
                         
                     
                     
                        Ελάχιστη απόδοση πηγής ισχύος
                     
                     
                        Μέγιστη κατανάλωση ισχύος σε κατάσταση ηρεμίας
                     
                  
                        Εξοπλισμός συγκόλλησης που τροφοδοτείται από τριφασικές πηγές ισχύος με απόδοση συνεχούς ρεύματος (DC)
                     
                     
                        85 %
                     
                     
                        50 W
                     
                  
                        Εξοπλισμός συγκόλλησης που τροφοδοτείται από μονοφασικές πηγές ισχύος με απόδοση συνεχούς ρεύματος (DC)
                     
                     
                        80 %
                     
                     
                        50 W
                     
                  
                        Εξοπλισμός συγκόλλησης που τροφοδοτείται από μονοφασικές και τριφασικές πηγές ισχύος με απόδοση εναλλασσόμενου ρεύματος (AC)
                     
                     
                        80 %
                     
                     
                        50 W
                     
                  Η συμμόρφωση με τις απαιτήσεις οικολογικού σχεδιασμού για την απόδοση της πηγής ισχύος και την κατανάλωση ισχύος σε κατάσταση ηρεμίας αξιολογείται, μετράται και υπολογίζεται σύμφωνα με τις μεθόδους που καθορίζονται στο παράρτημα III.
            2.   Απαιτήσεις αποδοτικής χρήσης των πόρων
            
            Από την 1η Ιανουαρίου 2021 ο εξοπλισμός συγκόλλησης πληροί τις ακόλουθες απαιτήσεις:
            
                        α)
                     
                     
                        Διαθεσιμότητα ανταλλακτικών
                        
                                    1)
                                 
                                 
                                    Οι κατασκευαστές, οι εξουσιοδοτημένοι αντιπρόσωποι ή οι εισαγωγείς εξοπλισμού συγκόλλησης θέτουν στη διάθεση των επαγγελματιών επισκευαστών τουλάχιστον τα ακόλουθα ανταλλακτικά για περίοδο τουλάχιστον δέκα ετών από την παραγωγή του τελευταίου τεμαχίου ενός μοντέλου εξοπλισμού συγκόλλησης:
                                    
                                                α)
                                             
                                             
                                                πίνακας ελέγχου·
                                             
                                          
                                                β)
                                             
                                             
                                                πηγή/-ές ισχύος·
                                             
                                          
                                                γ)
                                             
                                             
                                                περίβλημα εξοπλισμού·
                                             
                                          
                                                δ)
                                             
                                             
                                                ηλεκτρική/-ές στήλη/-ες·
                                             
                                          
                                                ε)
                                             
                                             
                                                καυστήρας συγκόλλησης·
                                             
                                          
                                                στ)
                                             
                                             
                                                εύκαμπτος/-οι σωλήνας/-ες παροχής αερίου·
                                             
                                          
                                                ζ)
                                             
                                             
                                                ρυθμιστής/-ές παροχής αερίου·
                                             
                                          
                                                η)
                                             
                                             
                                                μηχανισμός σύρματος συγκόλλησης ή υλικού πλήρωσης·
                                             
                                          
                                                θ)
                                             
                                             
                                                ανεμιστήρας/-ες·
                                             
                                          
                                                ι)
                                             
                                             
                                                καλώδιο τροφοδοσίας ηλεκτρικού ρεύματος·
                                             
                                          
                                                ι)
                                             
                                             
                                                λογισμικό και υλικολογισμικό, συμπεριλαμβανομένου του λογισμικού επαναφοράς.
                                             
                                          
                              
                                    2.
                                 
                                 
                                    Οι κατασκευαστές διασφαλίζουν ότι τα εν λόγω ανταλλακτικά μπορούν να αντικαθίστανται με τη χρήση κοινώς διαθέσιμων εργαλείων και χωρίς μόνιμη βλάβη στον εξοπλισμό και στο ανταλλακτικό.
                                 
                              
                                    3.
                                 
                                 
                                    Ο κατάλογος των εν λόγω ανταλλακτικών και η διαδικασία παραγγελίας τους γνωστοποιούνται στο κοινό στον ελεύθερης πρόσβασης ιστότοπο του κατασκευαστή, του εξουσιοδοτημένου αντιπροσώπου ή του εισαγωγέα, το αργότερο δύο έτη από τη διάθεση στην αγορά του πρώτου τεμαχίου ενός μοντέλου και μέχρι το τέλος της περιόδου διαθεσιμότητας αυτών των ανταλλακτικών
                                 
                              
                  
                        β)
                     
                     
                        Πρόσβαση σε πληροφορίες σχετικά με την επισκευή και τη συντήρηση
                        Το αργότερο δύο έτη μετά τη διάθεση του πρώτου τεμαχίου ενός μοντέλου στην αγορά και μέχρι τη λήξη της περιόδου που αναφέρεται στο στοιχείο α.1, ο κατασκευαστής, ο εισαγωγέας ή ο εξουσιοδοτημένος αντιπρόσωπος παρέχει στους επαγγελματίες επισκευαστές πρόσβαση στις πληροφορίες επισκευής και συντήρησης του εξοπλισμού συγκόλλησης υπό τους εξής όρους
                        
                                    1.
                                 
                                 
                                    Ο ιστότοπος του κατασκευαστή, του εισαγωγέα ή του εξουσιοδοτημένου αντιπροσώπου περιέχει τη διαδικασία εγγραφής των επαγγελματιών επισκευαστών για να έχουν πρόσβαση στις πληροφορίες. για να αποδεχθούν οι κατασκευαστές ή οι εισαγωγείς το αίτημα αυτό, μπορούν να απαιτούν από τον επαγγελματία επισκευαστή να αποδείξει ότι:
                                    
                                                i)
                                             
                                             
                                                ο επαγγελματίας επισκευαστής διαθέτει την τεχνική εμπειρογνωσία για να επισκευάζει και να συντηρεί εξοπλισμό συγκόλλησης και συμμορφώνεται με τους εφαρμοστέους κανονισμούς για τα συνεργεία επισκευής ηλεκτρικού εξοπλισμού στα κράτη μέλη όπου δραστηριοποιείται. Η παραπομπή σε επίσημο σύστημα μητρώου επαγγελματιών επισκευαστών, εφόσον υπάρχει τέτοιο σύστημα στο οικείο κράτος μέλος, αρκεί ως απόδειξη συμμόρφωσης με το παρόν σημείο·
                                             
                                          
                                                ii)
                                             
                                             
                                                ο επαγγελματίας επισκευαστής είναι ασφαλισμένος για την κάλυψη αστικών ευθυνών που προκύπτουν από τη δραστηριότητά του, ανεξαρτήτως εάν αυτό απαιτείται ή όχι από το κράτος μέλος.
                                             
                                          
                              
                                    2.
                                 
                                 
                                    ο κατασκευαστής, ο εισαγωγέας ή ο εξουσιοδοτημένος αντιπρόσωπος δέχεται ή απορρίπτει την εγγραφή εντός 5 εργάσιμων ημερών από την ημερομηνία υποβολής του αιτήματος του επαγγελματία επισκευαστή.
                                    Όταν ο επαγγελματίας επισκευαστής εγγραφεί, έχει πρόσβαση, εντός μίας εργάσιμης ημέρας από την υποβολή του αιτήματός του, στις πληροφορίες επισκευής και συντήρησης που ζητεί. Οι πληροφορίες επιτρέπεται να παρέχονται για ισοδύναμο μοντέλο ή μοντέλο της ίδιας οικογένειας, ανάλογα με την περίπτωση. Οι διαθέσιμες πληροφορίες επισκευής και συντήρησης περιλαμβάνουν:
                                    
                                                —
                                             
                                             
                                                τα αδιαμφισβήτητα στοιχεία ταυτοποίησης του εξοπλισμού συγκόλλησης,
                                             
                                          
                                                —
                                             
                                             
                                                σχέδιο ή ανάπτυγμα αποσυναρμολόγησης,
                                             
                                          
                                                —
                                             
                                             
                                                κατάλογο του αναγκαίου εξοπλισμού επισκευής και δοκιμής,
                                             
                                          
                                                —
                                             
                                             
                                                πληροφορίες σχετικά με τα κατασκευαστικά στοιχεία και διαγνωστικές πληροφορίες (π.χ. μέγιστες και ελάχιστες θεωρητικές τιμές για μετρήσεις),
                                             
                                          
                                                —
                                             
                                             
                                                διαγράμματα της καλωδίωσης και των συνδέσεων,
                                             
                                          
                                                —
                                             
                                             
                                                διαγνωστικούς κωδικούς βλάβης και σφάλματος (καθώς και τους ειδικούς κωδικούς του κατασκευαστή, κατά περίπτωση),
                                             
                                          
                                                —
                                             
                                             
                                                ιστορικό δεδομένων των καταγραφέντων περιστατικών αστοχίας που έχουν αποθηκευθεί στον εξοπλισμό συγκόλλησης (κατά περίπτωση), και
                                             
                                          
                                                —
                                             
                                             
                                                οδηγίες εγκατάστασης του σχετικού λογισμικού και υλικολογισμικού, συμπεριλαμβανομένου του λογισμικού επαναφοράς.
                                             
                                          Οι κατασκευαστές, οι εξουσιοδοτημένοι αντιπρόσωποι ή οι εισαγωγείς μπορούν να επιβάλλουν εύλογα και αναλογικά τέλη για την πρόσβαση στις πληροφορίες επισκευής και συντήρησης ή για τη λήψη τακτικών ενημερώσεων. Τα τέλη είναι εύλογα αν δεν αποθαρρύνουν την πρόσβαση επειδή δεν λαμβάνεται υπόψη ο βαθμός χρήσης των πληροφοριών από τον επαγγελματία επισκευαστή.
                                 
                              
                  
                        γ)
                     
                     
                        Μέγιστος χρόνος παράδοσης των ανταλλακτικών
                        Κατά την περίοδο που ορίζεται στο σημείο α.1, ο κατασκευαστής, ο εισαγωγέας ή ο εξουσιοδοτημένος αντιπρόσωπος διασφαλίζει ότι τα ανταλλακτικά του εξοπλισμού συγκόλλησης παραδίδονται στους επαγγελματίες επισκευαστές εντός 15 εργάσιμων ημερών από την παραλαβή της παραγγελίας.
                        Η διαθεσιμότητά τους μπορεί να περιορίζεται στους εγγεγραμμένους επαγγελματίες επισκευαστές κατά το στοιχείο β).
                     
                  
                        δ)
                     
                     
                        Πληροφορίες στην οθόνη του εξοπλισμού συγκόλλησης
                        Στην περίπτωση που ο εξοπλισμός συγκόλλησης διαθέτει οθόνη, παρέχεται σε αυτή σαφή ένδειξη της χρήσης σύρματος συγκόλλησης ή υλικού πλήρωσης σε γραμμάρια ανά λεπτό ή σε ισοδύναμες τυποποιημένες μονάδες μέτρησης·
                     
                  
                        ε)
                     
                     
                        Απαιτήσεις για την αποσυναρμολόγηση με σκοπό την ανάκτηση υλικών και την ανακύκλωση χωρίς να προκαλείται ρύπανση.
                        Οι κατασκευαστές διασφαλίζουν ότι ο εξοπλισμός συγκόλλησης σχεδιάζεται κατά τρόπο ώστε η αφαίρεση των υλικών και των κατασκευαστικών στοιχείων που αναφέρονται στο παράρτημα VII της οδηγίας 2012/19/ΕΕ να είναι δυνατή χωρίς τη χρήση εργαλείου μη άμεσα διαθέσιμου προς αγορά.
                        Οι κατασκευαστές εκπληρώνουν τις υποχρεώσεις που καθορίζονται στο άρθρο 15 παράγραφος 1 της οδηγίας 2012/19/ΕΕ.
                     
                  3.   Απαιτήσεις ενημέρωσης
            
            Από την 1η Ιανουαρίου 2021 οι κατασκευαστές, οι εξουσιοδοτημένοι αντιπρόσωποί τους ή οι εισαγωγές διασφαλίζουν ότι οι ακόλουθες πληροφορίες παρέχονται στα εγχειρίδια οδηγιών για τους εγκαταστάτες και τους τελικούς χρήστες, και για τουλάχιστον 10 έτη μετά τη διάθεση στην αγορά του πρώτου τεμαχίου ενός μοντέλου εξοπλισμού συγκόλλησης, στους ιστότοπους ελεύθερης πρόσβασης των κατασκευαστών, των εξουσιοδοτημένων αντιπροσώπων τους ή των εισαγωγέων τους:
            
                        α)
                     
                     
                        ο τύπος προϊόντος·
                     
                  
                        β)
                     
                     
                        το όνομα του κατασκευαστή, η καταχωρισμένη εμπορική επωνυμία και η διεύθυνση έδρας στην οποία μπορεί κάποιος να έλθει σε επαφή με αυτόν·
                     
                  
                        γ)
                     
                     
                        το αναγνωριστικό του μοντέλου του προϊόντος·
                     
                  
                        δ)
                     
                     
                        η απόδοση πηγής ισχύος (%)·
                     
                  
                        ε)
                     
                     
                        η κατανάλωση ισχύος σε κατάσταση ηρεμίας (σε watt)·
                     
                  
                        στ)
                     
                     
                        κατάλογος των ισοδύναμων μοντέλων·
                     
                  
                        ζ)
                     
                     
                        πληροφορίες σχετικά με την ανακύκλωση και τη διάθεση στο τέλος του κύκλου ζωής·
                     
                  
                        η)
                     
                     
                        κατάλογος πρώτων υλών κρίσιμης σημασίας που περιέχονται σε ενδεικτικές ποσότητες υψηλότερες από 1 γραμμάριο σε επίπεδο κατασκευαστικού στοιχείου, αν υπάρχουν, και ένδειξη του κατασκευαστικού στοιχείου ή των κατασκευαστικών στοιχείων στα οποία περιέχονται οι εν λόγω πρώτες ύλες κρίσιμης σημασίας·
                     
                  
                        θ)
                     
                     
                        ενδεικτική χρήση του προστατευτικού αερίου για αντιπροσωπευτικά χρονοδιαγράμματα και προγράμματα συγκόλλησης·
                     
                  
                        ι)
                     
                     
                        ενδεικτική χρήση του σύρματος συγκόλλησης ή του υλικού πλήρωσης για αντιπροσωπευτικά χρονοδιαγράμματα και προγράμματα συγκόλλησης·
                     
                  Οι ακόλουθες πληροφορίες παρέχονται στην πινακίδα με τα στοιχεία του εξοπλισμού συγκόλλησης:
            
                        α)
                     
                     
                        το έτος κατασκευής.
                     
                  
      
      
         
            ΠΑΡΑΡΤΗΜΑ III
            
               Μέθοδοι μέτρησης και υπολογισμοί
            
            Για τους σκοπούς της συμμόρφωσης και της επαλήθευσης της συμμόρφωσης με τις απαιτήσεις του παρόντος κανονισμού, οι μετρήσεις και οι υπολογισμοί πραγματοποιούνται με τη χρήση εναρμονισμένων προτύπων, των οποίων οι αριθμοί αναφοράς έχουν δημοσιευτεί προς τον σκοπό αυτό στην Επίσημη Εφημερίδα της Ευρωπαϊκής Ένωσης, ή με χρήση άλλων αξιόπιστων, επακριβών και αναπαραγώγιμων μεθόδων στις οποίες λαμβάνονται υπόψη οι γενικώς αποδεκτές σύγχρονες μέθοδοι και των οποίων τα αποτελέσματα θεωρούνται χαμηλής αβεβαιότητας.
         
      
      
         
            ΠΑΡΑΡΤΗΜΑ IV
            
               Διαδικασία επαλήθευσης για σκοπούς επιτήρησης της αγοράς
            
            Οι ανοχές επαλήθευσης που καθορίζονται στο παρόν παράρτημα αφορούν μόνο την επαλήθευση των μετρούμενων παραμέτρων από τις αρχές των κρατών μελών και δεν χρησιμοποιούνται από τον κατασκευαστή, τον εισαγωγέα ή τον εξουσιοδοτημένο αντιπρόσωπο ως αποδεκτές ανοχές για τον καθορισμό των αριθμητικών τιμών που αναφέρονται στην τεχνική τεκμηρίωση ή για την ερμηνεία αυτών των αριθμητικών τιμών με σκοπό να επιτευχθεί συμμόρφωση ή για την κοινοποίηση καλύτερων επιδόσεων με άλλο τρόπο.
            Εάν ένα μοντέλο έχει σχεδιαστεί έτσι ώστε να μπορεί να αντιλαμβάνεται ότι βρίσκεται υπό δοκιμή (π.χ. αναγνωρίζοντας τις συνθήκες δοκιμής ή τον κύκλο δοκιμής) και να αντιδρά με ειδικό τρόπο, μεταβάλλοντας αυτομάτως τις επιδόσεις του κατά τη διάρκεια της δοκιμής με στόχο την επίτευξη ευνοϊκότερου επιπέδου για οποιαδήποτε από τις παραμέτρους που καθορίζονται στον παρόντα κανονισμό ή περιλαμβάνονται στην τεχνική τεκμηρίωση ή περιλαμβάνονται σε οποιοδήποτε παρεχόμενο υλικό τεκμηρίωσης, θεωρείται ότι το μοντέλο και όλα τα ισοδύναμα μοντέλα δεν συμμορφώνονται με τις απαιτήσεις.
            Κατά την επαλήθευση της συμμόρφωσης μοντέλου προϊόντος με τις απαιτήσεις που καθορίζονται στον παρόντα κανονισμό σύμφωνα με το άρθρο 3 παράγραφος 2 της οδηγίας 2009/125/ΕΚ, για τις απαιτήσεις που αναφέρονται στο παρόν παράρτημα, οι αρχές των κρατών μελών εφαρμόζουν την ακόλουθη διαδικασία:
            
                        1.
                     
                     
                        Οι αρχές των κρατών μελών ελέγχουν ένα τεμάχιο του μοντέλου.
                     
                  
                        2.
                     
                     
                        Το μοντέλο θεωρείται ότι συμμορφώνεται με τις ισχύουσες απαιτήσεις όταν πληρούνται οι ακόλουθες προϋποθέσεις:
                        
                                    α)
                                 
                                 
                                    οι αριθμητικές τιμές που περιέχει η τεχνική τεκμηρίωση σύμφωνα με το σημείο 2 του παραρτήματος IV της οδηγίας 2009/125/ΕΚ (δηλωμένες τιμές) και, ανάλογα με την περίπτωση, οι τιμές που χρησιμοποιούνται για τον υπολογισμό αυτών των αριθμητικών τιμών δεν είναι ευνοϊκότερες για τον κατασκευαστή, τον εισαγωγέα ή τον εξουσιοδοτημένο αντιπρόσωπο από τα αποτελέσματα των αντίστοιχων μετρήσεων που εκτελούνται σύμφωνα με το στοιχείο ζ) του ως άνω σημείου 2, και
                                 
                              
                                    β)
                                 
                                 
                                    οι δηλωμένες τιμές πληρούν τις απαιτήσεις που καθορίζονται στον παρόντα κανονισμό και οι τυχόν απαιτούμενες πληροφορίες προϊόντος που δημοσιεύει ο κατασκευαστής, ο εισαγωγέας ή ο εξουσιοδοτημένος αντιπρόσωπος δεν περιλαμβάνουν τιμές ευνοϊκότερες για τον κατασκευαστή, τον εισαγωγέα ή τον εξουσιοδοτημένο αντιπρόσωπο από τις δηλωμένες τιμές, και
                                 
                              
                                    γ)
                                 
                                 
                                    όταν οι αρχές των κρατών μελών ελέγχουν το τεμάχιο του μοντέλου, διαπιστώνουν ότι ο κατασκευαστής, ο εισαγωγέας ή ο εξουσιοδοτημένος αντιπρόσωπος έχει θέσει σε εφαρμογή σύστημα που συμμορφώνεται με τις απαιτήσεις του άρθρου 6 δεύτερο εδάφιο, και
                                 
                              
                                    δ)
                                 
                                 
                                    όταν οι αρχές των κρατών μελών ελέγχουν το τεμάχιο του μοντέλου, αυτό συμμορφώνεται με τις απαιτήσεις που άρθρου 6 τρίτο εδάφιο, τις απαιτήσεις ενεργειακής απόδοσης που προβλέπονται στο σημείο 2 του παραρτήματος II και τις απαιτήσεις ενημέρωσης που προβλέπονται στο σημείο 3 του παραρτήματος II, και
                                 
                              
                                    ε)
                                 
                                 
                                    όταν οι αρχές των κρατών μελών ελέγχουν το τεμάχιο του μοντέλου, οι προσδιοριζόμενες τιμές (οι τιμές των σχετικών παραμέτρων όπως μετρήθηκαν στις δοκιμές και οι τιμές που υπολογίζονται από αυτές τις μετρήσεις) συμμορφώνονται με τις αντίστοιχες ανοχές επαλήθευσης που αναφέρονται στον πίνακα 2.
                                 
                              
                  
                        3.
                     
                     
                        Αν δεν επιτευχθούν τα αποτελέσματα που αναφέρονται στο σημείο 2 στοιχεία α), β), γ) ή δ), θεωρείται ότι το μοντέλο και όλα τα ισοδύναμα μοντέλα δεν είναι σύμφωνα με τον κανονισμό.
                     
                  
                        4.
                     
                     
                        Αν δεν επιτευχθεί το αποτέλεσμα που αναφέρεται στο σημείο 2 στοιχείο ε), οι αρχές του κράτους μέλους επιλέγουν τυχαία τρία επιπλέον τεμάχια του ίδιου μοντέλου για δοκιμές. Εναλλακτικά, τα τρία τεμάχια που επιλέγονται μπορούν να προέρχονται από ένα ή περισσότερα ισοδύναμα μοντέλα.
                     
                  
                        5.
                     
                     
                        Το μοντέλο θεωρείται ότι πληροί τις εφαρμοστέες απαιτήσεις αν, για τα εν λόγω τρία τεμάχια, ο αριθμητικός μέσος όρος των προσδιοριζόμενων τιμών συμφωνεί με τις αντίστοιχες ανοχές επαλήθευσης που αναφέρονται στον πίνακα 2.
                     
                  
                        6.
                     
                     
                        Αν δεν επιτευχθούν τα αποτελέσματα που αναφέρονται στο σημείο 5, το μοντέλο και όλα τα ισοδύναμα μοντέλα θεωρείται ότι δεν είναι σύμφωνα με τον κανονισμό.
                     
                  
                        7.
                     
                     
                        Οι αρχές των κρατών μελών παρέχουν όλες τις σχετικές πληροφορίες στις αρχές των άλλων κρατών μελών και στην Επιτροπή αμέσως μετά τη λήψη της απόφασης περί μη συμμόρφωσης του μοντέλου σύμφωνα με τα σημεία 3 ή 6.
                        Οι αρχές των κρατών μελών χρησιμοποιούν τις μεθόδους μέτρησης και υπολογισμού που καθορίζονται στο παράρτημα III.
                        Οι αρχές των κρατών μελών εφαρμόζουν μόνον τις ανοχές επαλήθευσης που καθορίζονται στον πίνακα 2 και χρησιμοποιούν μόνον τη διαδικασία που περιγράφεται στα σημεία 1 έως 7 για τις απαιτήσεις του παρόντος παραρτήματος. Για τις παραμέτρους του πίνακα 2, δεν εφαρμόζονται άλλες ανοχές επαλήθευσης, όπως εκείνες εναρμονισμένων προτύπων ή οποιασδήποτε άλλης μεθόδου μέτρησης
                        
                           Πίνακας 2
                        
                        
                           Ανοχές επαλήθευσης
                        
                        
                                    
                                       Παράμετροι
                                    
                                 
                                 
                                    
                                       Ανοχές επαλήθευσης
                                    
                                 
                              
                                    Απόδοση πηγής ισχύος (%)
                                 
                                 
                                    Η προσδιοριζόμενη τιμή (*1) δεν είναι μικρότερη της δηλωμένης τιμής κατά περισσότερο από 2 %.
                                 
                              
                                    Κατανάλωση ισχύος σε κατάσταση ηρεμίας (watt)
                                 
                                 
                                    Η προσδιοριζόμενη τιμή (*1) δεν υπερβαίνει τη δηλωμένη τιμή κατά περισσότερο από 10 %.
                                 
                              
                  
               (*1)  στην περίπτωση των τριών επιπλέον τεμαχίων που υποβάλλονται σε δοκιμή κατά το σημείο 4, ως προσδιοριζόμενη τιμή νοείται ο αριθμητικός μέσος όρος των προσδιοριζόμενων τιμών αυτών των τριών επιπλέον τεμαχίων.
         
      
      
         
            ΠΑΡΑΡΤΗΜΑ V
            
               Κριτήρια συγκριτικής αξιολόγησης
            
            Τα ακόλουθα κριτήρια συγκριτικής αξιολόγησης ορίζονται για τους σκοπούς του παραρτήματος I μέρος 3 σημείο 2 της οδηγίας 2009/125/ΕΚ.
            Παρατίθεται κατωτέρω η βέλτιστη διαθέσιμη τεχνολογία στην αγορά, κατά την έναρξη ισχύος του παρόντος κανονισμού, όσον αφορά τις περιβαλλοντικές πτυχές που κρίθηκαν σημαντικές και είναι δυνατόν να ποσοτικοποιηθούν.
            
               Πίνακας 3
            
            
               Κριτήρια συγκριτικής αξιολόγησης για την απόδοση της πηγής ισχύος και την κατανάλωση ισχύος σε κατάσταση ηρεμίας
            
            
                        Τύπος προϊόντων
                     
                     
                        Απόδοση πηγής ισχύος
                     
                     
                        Μέγιστη κατανάλωση ισχύος σε κατάσταση ηρεμίας
                     
                  
                        Εξοπλισμός συγκόλλησης που τροφοδοτείται από τριφασικές πηγές ισχύος με απόδοση συνεχούς ρεύματος (DC)
                     
                     
                        92 %
                     
                     
                        10 W
                     
                  
                        Εξοπλισμός συγκόλλησης που τροφοδοτείται από μονοφασικές πηγές ισχύος με απόδοση συνεχούς ρεύματος (DC)
                     
                     
                        90 %
                     
                     
                        10 W
                     
                  
                        Εξοπλισμός συγκόλλησης που τροφοδοτείται από μονοφασικές και τριφασικές πηγές ισχύος με απόδοση εναλλασσόμενου ρεύματος (AC)
                     
                     
                        83 %
                     
                     
                        10 W